सोनू निगम, जैसा कि हम सब जानते हैं, किसी परिचय के मोहताज नहीं हैं। उनकी इमेज सदा से एक मेलोडियस सिंगर की रही है। वे बहुत सुरीले और बेहतरीन गायक हैं। मोहम्‍मद रफी के स्‍कूल से निकले हैं तो सुरीला होना तो अनिवार्यता ही है। पिछले 15 सालों में सोनू निगम में इतने लाजवाब गीत दिए हैं कि उनकी दाद किसी पुरस्‍कार या पैसे से नहीं दी जा सकती। एक ऐसा गायक जो परंपरा और आधुनिकता का मिश्रण है। उसे आवाज़ पर इतना अधिकार है कि चाहे जिस दिशा में आवाज़ को उछाल सकता है, बावजूद सुर नहीं बिगड़ता।